Heilsame, vrundlike grote und wes wi gudes vormogen tovorn. Ersamen etc. Wi bidden ju to weten, dat wi der heren bref van Rige an dessen sonavende hebben entfangen, inneholdend int erste van des hern koninges breve van Dennemarken, den gi uns lesten sanden. Dar hebben se den heren van Lubeke up gescreven, des besten dar bi to ramende, na inneholde des breves. Vortmer hebbe wi entfangen twe besloten breve und de copie dersulven breve, de wi hebben vt gecopiert, welke copien wi ju senden in dessem sulven breve der besloten breve, und wi bidden ju, de besloten breve vort to schickende. Vortmer, leven heren und guden vrunde, so bidde wi ju sunderlikes ok to scrivende an de heren van Gotlande, dat se den koepman besorgen und vorwaren, dat de Gothen hoef to Nouwgarden van den hensesteden und van deme koepmanne nicht en kome, und laten sik dar en kleine nicht ane schelen und des besten dar inne ramen, want sik dar lude gerne indrungen, also ju dat sulven wol vor is gevallen van juwen boden, de nu lest to Wiborch tor dachvard weren. Hiir mede siit Gode bevolen. Screven in der hast, des sonnavendes vor Petri ad vincula under hern Tideman Vosses ingesegel, anno xix°. Borgermestere und raed to Darbte. Adress: Den ersamen etc. borgermestere und raedmannen to Reval etc.